b'\n_START_ARTICLE_\n\xc4\x8clovek z bombami\n_START_PARAGRAPH_\n\xc4\x8clovek z bombami je pesni\xc5\xa1ka zbirka, ki jo je leta 1925 v samozalo\xc5\xbebi izdal novome\xc5\xa1ki pesnik Anton Podbev\xc5\xa1ek._NEWLINE_Zbirka je bila sicer pripravljena \xc5\xbee leta 1919, a jo je pesnik v za\xc4\x8detku leta 1921 predlo\xc5\xbeil Jugoslovanski knjigarni, ki je pesmi zavrnila, saj naj bi bilo sporno Podbev\xc5\xa1kovo urednikovanje socialisti\xc4\x8dnega glasila Naprej, ki ga je Podbev\xc5\xa1ek sprejel istega leta. V zbirki, za katero ima danes avtorske pravice \xc5\xbeena pokojnega Antona Podbev\xc5\xa1ka, \xc5\xa0tefanija Ravnikar-Podbev\xc5\xa1ek, je zbranih devet pesmi in cikel pesmi. Slog pesmi ni klasi\xc4\x8den, temve\xc4\x8d so po zunanji formi povsem neurejene, pri ve\xc4\x8dini pa je podobno neurejena tudi vsebina. Zbirka danes velja za eno prvih avantgardisti\xc4\x8dnih pesni\xc5\xa1kih zbirk v Sloveniji, po Podbev\xc5\xa1ku pa so se kasneje zgledovali tudi drugi slovenski pesniki, med katerimi je najpomembnej\xc5\xa1i Sre\xc4\x8dko Kosovel._NEWLINE_Politi\xc4\x8dno se Podbev\xc5\xa1ek v svojih pesmih ni nikoli opredelil, v njih pa je vidna njemu lastna ideologija, ki ve\xc4\x8dkrat meji celo na samov\xc5\xa1e\xc4\x8dnost._NEWLINE_Po izidu zbirke je Podbev\xc5\xa1ek pesni\xc5\xa1ko umolknil do srede 60. let 20.stoletja, ko je o\xc4\x8ditno navdahnjen od rojstva slovenskega modernizma, za\xc4\x8del znova pisati in snovati na\xc4\x8drte za ponovno izdajo \xc4\x8cloveka z bombami. Na\xc4\x8drte je kasneje opustil, verjetno zaradi prigovarjanja Josipa Vidmarja, ki se je kljub prvotnem pozitivnem mnenju kasneje javno izrekel proti avantgardizmu in se od njega oddaljil.'